La situación na xunta nacional d'Andecha Astur yera  surrealista. El sector más radical no nacional sofitaba un alcuerdu con un partíu con sede en Madrid, cosa qu'enxamás se-y pasare pel maxín en situaciones normales, mentres que'l sector más averáu a l'apertura namás almitía a IAS como compañeru pa les ellecciones. Ya equí metí la pata por segunda vegada nesti asuntu tan sensible. Intenté, valga la resonancia, evitar lo evidente. Quixe matizar por demás la charra de Cabal con Fernández Marqués ya enquivoqueme otra vuelta. Dalgo que yera natural y normalino convertilo  en sospechoso. De sópetu la mio situación yera mui difícile escontra'l sector aperturista. Por primera vegada n'años punxeron en duldia la mio pallabra y negáronse a almitir que tóo provenía d'una conversación pente amigos y non de nada preparao con anterioridá. El maltratu personal fue pa marchar de la sesión, cosa que tuve a puntu de facer. La violencia verbal de dalgunos compañeros bloqueábame. Nun pescanciaba por qué se negaben a dame la presunción de nun mentir. Llegaran a desixime que nun caltuviera  conversaciones con Esteban Cabal, que yera pidime que nun falara con un amigu de media vida, de los mesmos tiempos que, por poner un casu afayadizu, Inaciu Llope.